SKRIFTLIG FORESPØRGSEL E-3000/02

af Sir Robert Atkins (PPE-DE), Guido Bodrato (PPE-DE)og Malcolm Harbour (PPE-DE) til Kommissionen

(23. oktober 2002)

Om: Unfair konkurrence på aluminiumsskrotmarkedet

Den europæiske sammenslutning af sekundære aluminiumproducenter, OEA, som omfatter ca. 175 virksomheder med en produktion i 2001 på ca. 2 290 000 ton aluminium, har gjort opmærksom på problemer med unfair konkurrence i aluminiumssektoren. Prisen på aluminium er nogenlunde den samme overalt i verden. Rusland og Ukraine følger imidlertid ikke prisen på verdensmarkedet, idet Ukraine i 2000 indførte et totalt forbud mod eksport af aluminiumsskrot, og Rusland til stadighed forhøjer sine afgifter, hvilket gør det umuligt for de europæiske producenter at forsyne sig på disse markeder og reelt afstedkommer en unfair konkurrencesituation. De ukrainske producenter har på deres eget marked adgang til billig skrot og møder ingen form for konkurrence. Hertil kommer, at legeringer, der er produceret i Rusland og Ukraine, pålægges en afgift på 6 % ved indførsel i EU.

Hvilke foranstaltninger vil Kommissionen på baggrund af OEA's fuldt forståelige bekymringer træffe for at bringe dette alvorlige eksempel på unfair konkurrence til ophør?

Vil Kommissionen foreslå, at de hindringer, som Rusland (afgift på 30 %) og Ukraine lægger i vejen for handlen med skrot, fjernes eller bliver bragt på niveau med den afgift, der pålægges ved indførsel af det færdige produkt på EU's marked (6 %), eller vil den, som det er sket i USA, indføre en afgift på 100 % på indførsel af aluminiumslegeringer til trykstøbning, der er produceret i Ukraine og Rusland?

Svar afgivet på Kommissionens vegne af Pascal Lamy

(23. december 2002)

Kommissionen deler de ærede medlemmers betænkeligheder vedrørende de konkurrencefordrejende virkninger af de af Rusland og Ukraine fastsatte eksportrestriktioner for non-ferroskrot.

Den russiske eksportafgift for non-ferrometaller, som oprindeligt, dvs. i 1999, blev fastsat til 10 %, er gradvis blevet forhøjet og ligger nu på 50 %. Denne urimeligt høje afgift har naturligvis ført til et kraftigt fald i den russiske eksport af dette skrot, hvilket i sig selv modsiger det budgetpolitiske argument, som de russiske myndigheder brugte som begrundelse for denne afgift. Afgiften sætter således de russiske producenter i stand til at købe deres sekundære råstoffer på hjemmemarkedet til priser, der er langt lavere end priserne på det internationale marked. Denne fordel giver sig udslag i, at deres halvfabrikata og færdigvarer klarer sig særdeles godt på markeder i tredjelande.

Spørgsmålet om de russiske eksportafgifter er et af hovedpunkterne på dagsordenen for de bilaterale handelsforhandlinger; det er bl.a. taget op på det seneste møde i Samarbejdsudvalget Unionen/Rusland, der blev holdt den 23. oktober 2002 i Bruxelles. Desuden udgør en afskaffelse af eksportafgifterne et af EU's krav under forhandlingerne om Ruslands tiltrædelse af Verdenshandelsorganisationen (WTO).

Der er konstateret en lignende situation i forbindelserne med Ukraine, som siden august 2000 har forbudt eksport af non-ferroskrot, officielt for at bekæmpe den kriminelle aktivitet, der er kendetegnende for sektoren for metalskrot i Ukraine.

Efter Kommissionens opfattelse udgør denne ukrainske foranstaltning, som ikke følges op med tilsvarende indenlandske foranstaltninger, en åbenbar krænkelse af bestemmelserne i den bilaterale partnerskabs- og samarbejdsaftale.

I begge tilfælde agter Kommissionen at forsvare EU's interesser under fuld overholdelse af indgåede forpligtelser og i påkommende tilfælde ved anvendelse af de tvistbilæggelsesprocedurer, der er fastsat i de respektive partnerskabs- og samarbejdsaftaler.

På det nuværende stade kan den derfor ikke tilslutte sig visse aktørers forslag om ensidigt at indføre en ekstratold ud over den EU-told på 6 %, der anvendes ved import af ubearbejdet aluminium med oprindelse i Rusland og Ukraine.